钦定古今图书集成/明伦汇编/闺媛典/第285卷 > 皇清十八 > 周氏女
## 钦定古今图书集成/明伦汇编/闺媛典/第285卷 > 皇清十八 > 周氏女

按《如皋县志》：周氏女，掘港周念劬女也。年十七，许聘海门张人经。未嫁，人经死，女誓不再字。父母曰：“苦事也，恐弗能终，以贻口实。” 女曰：“儿志已坚。” 父曰：“果尔，吾当拜。” 女曰：“岂有女受父拜者？” 于是往诣张，断发人经柩前号泣，易衰服，主内外事，力作奉甘旨营夫葬，刻木主于寝室，朝夕相对如生。比邻张元良者，性好善，怜其贫，与之田三十亩，曰：“生以此养，死即祠祀之。” 秋获时，女至田所，梦经语之曰：“吾汝夫也，上帝怜尔苦节，谓此地当有不测祸命，吾告汝速移。” 女寤叹曰：“苟无灵，不应作此语，有灵不可违。” 遂移归。是夜，盗至，焚劫殆尽，女独得免。经有妹，将嫁，无婢，女即以己婢往。经父母戒曰：“汝苦节如此，何忍复夺汝婢乎？” 女曰：“行吾所安，何吝一婢？” 其行事类如此。